CELEX: 62007CJ0198
Language: fi
Date: 2008-12-22
Title: Yhteisöjen tuomioistuimen tuomio (neljäs jaosto) 22 päivänä joulukuuta 2008. # Donal Gordon vastaan Euroopan yhteisöjen komissio. # Muutoksenhaku - Urakehitystä koskeva kertomus - Kumoamiskanne - Oikeussuojan tarve - Täydellisesti ja pysyvästi työkyvytön virkamies. # Asia C-198/07 P.

YHTEISÖJEN TUOMIOISTUIMEN TUOMIO (neljäs jaosto) 
      22 päivänä joulukuuta 2008 
      Asia C-198/07 P
      Donal Gordon
      vastaan
      Euroopan yhteisöjen komissio 
      Muutoksenhaku – Urakehitystä koskeva kertomus – Kumoamiskanne – Oikeussuojan tarve – Täydellisesti ja pysyvästi työkyvytön virkamies
      Aihe: Valitus, jossa vaaditaan asiassa T-175/04, Gordon vastaan komissio, 7.2.2007 annetun Euroopan yhteisöjen ensimmäisen oikeusasteen
         tuomioistuimen tuomion (ei vielä julkaistu oikeustapauskokoelmassa) kumoamista.
      
      Ratkaisu: Tuomion osittainen kumoaminen.
      
      
      Tiivistelmä
      
      1.        Virkamiehet – Kanne – Oikeussuojan tarve
      (Henkilöstösääntöjen 53, 78, 90 ja 91 artikla sekä liitteessä VIII oleva 13–16 artikla)
      2.        Virkamiehet – Arviointi – Pariteettikomitea
      (Henkilöstösääntöjen 43 artikla)
      1.        Virkamiehellä, joka on siirretty eläkkeelle pysyvän ja täydellisen työkyvyttömyyden vuoksi henkilöstösääntöjen 53 ja 78 artiklan
         mukaisesti sen jälkeen kun hän nostanut kanteen hänen urakehitystään koskevasta kertomuksesta, on kuitenkin edelleen intressi
         riitauttaa tämä kertomus.
      
      Urakehitystä koskeva kertomus on näet ensinnäkin tulevasta hyödyllisyydestään riippumatta kirjallinen ja virallinen osoitus
         virkamiehen tekemän työn laadusta.  Tällainen arviointi ei pelkästään kuvaile kyseisenä ajanjaksona suoritettuja työtehtäviä,
         vaan se sisältää myös arvioinnin sellaisista inhimillisistä ominaisuuksista, joita arvioitava henkilö osoittanut ammatillisten
         tehtäviensä hoidossa. Näin ollen jokaisella virkamiehellä on oikeus siihen, että hänen työtään arvioidaan oikeudenmukaisesti
         ja tasapuolisesti.  Tehokasta oikeussuojaa koskevan oikeuden mukaisesti virkamiehelle on näin ollen joka tapauksessa myönnettävä
         oikeus riitauttaa urakehitystä koskeva kertomus sen sisällön perusteella tai siksi, ettei sitä ole laadittu henkilöstösäännöissä
         vahvistettujen sääntöjen mukaisesti.
      
      Vaikka toiseksi virkamies, jonka työkyvyttömyyslautakunta on todennut pysyvästi ja täydellisesti työkyvyttömäksi, siirretään
         henkilöstösääntöjen 53 ja 78 artiklan mukaisesti viran puolesta eläkkeelle, tällaisen virkamiehen tilanne poikkeaa kuitenkin
         eläkeiän saavuttaneen, irtisanoutuneen tai irtisanotun virkamiehen tilanteesta, koska kyseessä on tilanne, joka voi peruuntua.
         Kun otetaan huomioon henkilöstösääntöjen liitteessä VIII olevan 16 artiklan sanamuoto, virkamies, joka on mainitulla tavalla
         työkyvytön, saattaa nimittäin vastaisuudessa palata virkaansa yhteisön toimielimessä.  Henkilöstösääntöjen 53 artiklan yleistä
         säännöstä on tältä osin tarkasteltava yhdessä henkilöstösääntöjen liitteessä VIII olevan 13–15 artiklan kanssa.  Työkyvyttömäksi
         todetun virkamiehen viranhoito on ainoastaan keskeytynyt, ja hänen tilanteensa kehittyminen toimielimissä riippuu siitä, pysyvätkö
         kyseisen työkyvyttömyyden perustana olevat olosuhteet ennallaan, mikä voidaan tarkastaa säännöllisin väliajoin.
      
      Koska pysyvästi ja täydellisesti työkyvytön virkamies saattaa palata toimielinten palvelukseen, hänellä on työssä olevan virkamiehen
         oikeutta vastaava oikeus siihen, että hänen urakehitystään koskeva kertomus laaditaan oikeudenmukaisesti, objektiivisesti
         ja sääntöjenmukaista arviointia koskevien sääntöjen mukaisesti. Mikäli virkamies palaa virkaansa, kyseisellä kertomuksella
         on merkitystä arvioitaessa virkamiestä hänen yksikössään tai yhteisön toimielimissä. Kyseessä on konkreettinen ja virallinen
         osoitus hänen pätevyydestään ja kokemuksestaan toimielimessä, johon hän voi vedota. Kyseinen kertomus antaa myös virkamiehen
         esimiehelle mahdollisuuden vertailla eri ehdokkaiden ansioita, kun päätetään ylennyksistä tai siirroista muihin tehtäviin.
      
      2.        Se, että pariteettikomitea ei ota kantaa urakehitystä koskevan kertomuksen sisältöön, vaikka se käsittelee sen riitauttamista,
         merkitsee komission käyttöön ottamassa arviointijärjestelmässä tämän kertomuksen laatimismenettelyn olennaista rikkomista,
         jolla loukataan arvioitavan virkamiehen oikeuksia. Silloin kun tämä komitea käsittelee riitauttamista, urakehitystä koskevan
         kertomuksen tutkiminen vastaa näet olennaista muotovaatimusta eikä se ole pelkästään muodollinen vaihe, sillä yhtäältä kyseinen
         komitea on ainoa arviointimenettelyyn osallistuva yksikkö, johon kuuluu henkilöstön edustajia, ja toisaalta arvioinnin tarkastajan
         on otettava huomioon sen antamat lausunnot.